送昭武蔡倅
作者：韓淲
朝代：宋

paragraphs: 春陰生曉寒，澗空雨冥冥。
草迷側徑滑，車馬誰肯經。
敲門有嘉客，故家駕屏星。
道舊相□□，百年之典刑。
昔我伯祖翁，忠惠與齊齡。
契不減歐陽，驟語人解聽。
昭武六百石，便當歸明廷。
至今弦歌地，玉水流餘馨。
君侯真不凡，山峙而淵渟。
盤盤龜曳尾，昂昂鶴梳翎。
東風吹眼明，倏然如酒醒。